b'\n_START_ARTICLE_\nDEDI\n_START_PARAGRAPH_\nDEDI \xe2\x80\x93 Digitalna enciklopedija naravne in kulturne dedi\xc5\xa1\xc4\x8dine na Slovenskem je bila l. 2010 vzpostavljena kot javno dostopno spletno mesto, ki uporabniku omogo\xc4\x8da pregledovanje vseh vrst naravne in kulturne dedi\xc5\xa1\xc4\x8dine v obliki tekstov, fotografij, zvo\xc4\x8dnih in video zapisov ter interaktivnega zemljevida._NEWLINE_Spletna enciklopedija DEDI omogo\xc4\x8da napredne na\xc4\x8dine pregledovanja in povezovanja objektov nepremi\xc4\x8dne, premi\xc4\x8dne, \xc5\xbeive kulturne dedi\xc5\xa1\xc4\x8dine in naravne dedi\xc5\xa1\xc4\x8dine (oz. naravnih vrednot). Med gradivo sodijo tako Dolina Triglavskih jezer, \xc5\xbdi\xc4\x8dka kartuzija kot Lipa v Vrbi in virtualna knjiga iz napredne dediteke Martin Krpan z Vrha. Posebna pozornost je namenjena kategorizaciji in taksonomiji (razvr\xc5\xa1\xc4\x8danju in poimenovanju) dedi\xc5\xa1\xc4\x8dine, kar omogo\xc4\x8da bolj\xc5\xa1o povezljivost razli\xc4\x8dnih objektov dedi\xc5\xa1\xc4\x8dine._NEWLINE_V konzorciju interdisciplinarnega razvojno-raziskovalnega projekta DEDI je sodelovalo ve\xc4\x8dje \xc5\xa1tevilo vsebinskih partnerjev; XLAB \xe2\x80\x93 koordinator, Sinergise, Hru\xc5\xa1ka, ZRC SAZU, GIS, NUK, ZAG in FF UL. Pri izboru ponujenih vsebin izhajamo iz dedi\xc5\xa1\xc4\x8dine, ki je zapisana v uradnih registrih, pri ustvarjanju in predlaganju pa sodelujejo uporabniki \xe2\x80\x93 z 90000 sejami na leto in ve\xc4\x8d kot 450 vnosi se je spletna enciklopedija DEDI uveljavila kot zanesljiv vir informacij o vseh vrstah dedi\xc5\xa1\xc4\x8dine na Slovenskem.'